র‌্যাব ৭ সূত্রের খবর, র‌্যাব-৭, চট্টগ্রাম গোপন সংবাদের মাধ্যমে জানতে পারে যে, কতিপয় মাদক ব্যবসায়ী চট্টগ্রাম থেকে একটি বাস যোগে বিপুল পরিমাণ ইয়াবা ট্যাবলেট নিয়ে ঢাকার উদ্দেশ্যে যাচ্ছে। উক্ত সংবাদের ভিত্তিতে ৭ জুলাই সকালে র‌্যাবের একটি দল ফেনী জেলার সদর থানাধীন পশ্চিম রামপুরস্থ ঢাকা-চট্টগ্রাম মহাসড়কের উপর একটি বিশেষ চেকপোস্ট স্থাপন করে গাড়ি তল্লাশী করতে থাকে। এ সময় চট্টগ্রাম হতে ঢাকাগামী হানিফ পরিবহনের ১টি বাসের গতিবিধি সন্দেহজনক হলে র‌্যাব সদস্যরা বাসটিকে থামানোর সংকেত দিলে ড্রাইভার গাড়ীটি থামানোর সাথে সাথে র‌্যাব সদস্যরা বাসটি তল্লাশী করে বাসের ভিতরে সুকৌশলে লুকানো অবস্থায় ২০,০০০ পিস ইয়াবা ট্যাবলেট উদ্ধারসহ বাসের ড্রাইভার আসামী মোঃ জাহাংগীর আলম (৫০), পিতা- বজলুর রহমান, গ্রাম- খিতাব খাঁ, থানা- রাজারহাট, জেলা- কুড়িগ্রাম’কে গ্রেফতার করে। উল্লেখ্য যে, গ্রেফতারকৃত আসামীকে ব্যাপক জিজ্ঞাসাবাদ করে জানা যায় সে দীর্ঘদিন যাবত উক্ত বাসের মাধ্যমে সুকৌশলে দেশের বিভিন্ন অঞ্চলে ইয়াবা ট্যাবলেট পাচার করে আসছে। উদ্ধারকৃত ইয়াবা ট্যাবলেটের আনুমানিক মূল্য ১ কোটি টাকা।গ্রেফতারকৃত আসামী এবং উদ্ধারকৃত মাদক সংক্রান্তে পরবর্তী আইনানুগ ব্যবস্থা গ্রহণের নিমিত্তে ১৯৯০ সনের মাদকদ্রব্য নিয়ন্ত্রণ আইনের (সংশোধনী/২০০৪) এর ১৯(১) টেবিলের ৯(খ)/২১ ধারা মোতাবেক ফেনীর জেলার সদর থানায় হস্তান্তরের কার্যক্রম প্রক্রিয়াধীন রয়েছে।